ЧРЕЗ

ПРЕДСЕДАТЕЛЯ НА

НАРОДНОТО СЪБРАНИЕ

ДО

Заместник министър-председателя

по европейските фондове и икономическата политика

г-н Томислав Дончев

**ВЪПРОС**

от Методи Андреев, Мартин Димитров и Петър Славов

народни представители от 43-то Народно събрание

На основание чл.90, ал. 1 от Конституцията на Република България и чл.91 от ПОДНС внасяме въпрос

**ОТНОСНО:** **Информация относно спазването на закона и произхода на средствата за придобиване на Дипломатическия клуб „Бояна”**

**УВАЖАЕМИ ГОСПОДИН ЗАМЕСТНИК МИНИСТЪР-ПРЕДСЕДАТЕЛ,**

След засиления обществен натиск за прозрачност на сделката с Дипломатическия клуб «Бояна» - обособена част от дружество от забранителния списък по Приложение 1 от Закона за приватизация и следприватизационен контрол, бе предприета проверка от компетентните държавни органи по законосъобразността на сделката. Надяваме се проверката да е била задълбочена, предвид, че и самият Вие определихте неотдавна сделката като «скандална».

Основните въпроси, които вълнуват обществото, е дали дружеството -купувач, е реалният бъдещ собственик или се явява «пощенска кутия», чиято функция е да скрие зад капитал от 3лв. и трима младежи – съдружници, истинския бъдещ собственик на апетитния имот. Логично, задава се въпроса за произхода на средствата, с които едно такова новосъздадено дружество може да финансира сделка за над 8млн.лв.

В този смисъл и без да се налага да разкривате банкова или данъчно-осигурителна тайна, моля да ни отговорите **писмено**:

1. **Моля да изброите подробно имотите/обектите, освен „Дипломатическия клуб Бояна“, които са включени в сделката, като посочите тяхното местоположение, квадратура, предназначение?**
2. **Какви са причините за включването на описаните имоти по точка 1 в една „обособена част“?**
3. **Сделката със собствен или заемен капитал на дружеството-купувач е финансирана?**
4. **В случай, че става дума за собствен на дружеството капитал, то проверен ли е произходът на средствата и платените данъци върху тях, вложени от съдружниците като допълнителни парични вноски или чрез друг способ в дружеството?**
5. **В случай, че става дума за заемен капитал, то:**
	1. **Средствата от банка или финансова институция ли са предоставени и ако това е така, какво е обезпечението, предложено на банката/финансовата институция като гаранция по кредита? В този случай и ако гаранция е самият имот, не Ви ли смущава продажната цена на имота, тъй като е всеизвестно, че банките практически финансират до максимум 70% от оценката на имота по консервативен способ и това би означавало, че реалната цена на Дипломатическия клуб е доста по-висока от продажната?**
	2. **Ако средствата са предоставени от друго дружество, то проверен ли е произходът и начинът на набирането им от това друго дружество, включително дали не става дума за свързани лица или дори за реалния купувач на имота, който лесно би могъл да го придобие след учредяване на договорна ипотека в негова полза и неплащане от страна дружеството на тримата младежи?**

София, 18.10.2016г. Вносители,

Методи Андреев:

Мартин Димитров:

Петър Славов: